Warren Kiiza Besigye Kifeefe yazaalibwa ng’ennaku z’omwezi amakumi abiri mu bbiri Ogwokuna mu lukumi mu lwenda ataano mu mukaaga. Ono asinga kumanyibwa nga Colonel Dokita Kiiza Besigye. Besigye musajja Munnayuganda eyakuguka mu by'okujjanjaba abantu, munnabyabufuzi, yaliko munnamaggye mu ggye ly’eggwanga eriyitibwa Uganda People's Defence Forces. Yaweerezaako nga pulezidenti w'ekibiina ky'ebyobufuzi ekya Forum for Democratic Change nga yeesimbawo ku bwa pulezidenti bwa Uganda mu kulonda kwa bonna mu nkumi bbiri mu gumu, nkumi bbiri mu mukaaga, nkumi bbiri mu kkumi na gumu ne nkumi bbiri mu kkumi na mukaaga wabula gyonna pulezidenti wa Uganda Yoweri Kaguta Museveni ng’amuwangula. Museveni azzenga awangula okulonda okuviira ddala ng’ennaku z’omwezi amakumi abiri mu mukaaga Ogwolubereberye mu lukumi mu lwenda kinaana mu mukaaga n’okutuuka leero. Besigye yasomera ku ssettedekero e Makerere mu lukumi mu lwenda nsanvu mu etaano gye yafunira ddiguli mu by'okujjanjaba abantu mu lukumi mu lwenda kinaana. Bwe yali mu nsiko ye yali omujjanjabi wa Yoweri Museveni ow'oku lusegere. Ekibiina kya National Resistance Movement n'amagye bwe byajja mu buyinza mu Gwolubereberye nga abiri mu mukaaga mu lukumi mu lwenda kinaana mu mukaaga, yaaweebwa obwaminista omubeezi avunaanyizibwa ku nsonga z'omunda ng'alina emyaka amakumi abiri mu mwenda. Mu mwezi Ogwekkumi mu mwaka gwa nkumi bbiri, Besigye yalangirira nga bwe yali agenda okwesimba ku Museveni mu kulonda kwa bonna okwa nkumi bbiri mu gumu. Yawummula okuva mu magye ga Uganda People's Defence Forces mu nkumi bbiri mu gumu, ng'ali ku ddaala lya Koloneeri. Mu kakuyege we, Besigye, eyali asinga okuvuganya Museveni, yalumiriza gavumenti olw'obuli bw'enguzi obwali buyitiridde. Yatandika okusala amagezi g’okukomekkerezaamu obukulembeze bwa Museveni. Mu Gwokutaano nga kkumi na lumu mu nkumi bbiri mu mukaaga, yeerayiza ng'omukulembezze wa Uganda mu kyama ng'ebula olunaku lumu omukolo gw'okulayizibwa kwa pulezidenti Yoweri Museveni okutongole kubeerewo. Yakwatibwa amagye ga Uganda mu kaseera katono nga tannagenda mu kulayizibwa kwe. Oluvannyuma ennyo yatandikawo ekibiina kya "The People’s Government" oba Gavumenti y'Abantu, n'alangirira nga bwe yali akkiriza nti ye yali omuwanguzi omutuufu mu kulonda kwa nkumi bbiri mu kkumi na mukaaga.